題明皇貴妃上馬圖
作者：許月卿
朝代：宋

paragraphs: 開元天寶號太平，快活三郎偏縱情。
帝閑天驥雲雷駃，回首絕憐妃子醉。
海棠酣春睡未足，扶上馬時頹山玉。
二璫兩邊扶蹋𩍐，群姬爭扶不用命。
萬花叢，玉山花，花朝王，醉牡丹。
共立馬前黄幡綽，獻笑顔容似嘲謔。
三郎勒馬頻回頭，兩手按膝雙凝眸。
夾立兩旁御弓箭，带御器械如行殿。
二璫相語儼相向，貴妃未至龍顔望。
龍顔不怡吾曹憂，昵昵私語雙燕秋。
御前兩驥立仗俟，御龍整暇聊緩轡。
卷中何止數十人，十人眼只在一身。
朕能墜馬替妃子，不忍花飛驚玉體。
三郎但念妃子醉，豈知身醉誤國事。
儻知敬是常惺惺，提主人翁教醉醒。
醜醜婦斟薄薄酒，醜婦添翁多少壽。
無鹽爲后能彊齊，夙夜警戒鷄鳴詩。
花鈿安得紛委地，馬嵬安得有墜時。